**Mirare şi taină**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ei se mirau, făceau din mirare o taină,

cântau prin păduri şi-şi ascultau cântecul

urcând pe portativ în arbori.

Cădeau din mirare, se îmbrăcau în mister,

Sunetele se metamorfozau în melodii

şi le interpretau îngerii.

Zideau vorbele în cuvinte, le miruiau,

zilele lor se mântuiau tăinuite,

femeile cântau cu toate un ritual

în genunchi

şi se îmbărbătau singure.

Bărbaţii şi ei la fel aveau un rol

de actori în vervă,

puneau încantaţii în cuvinte solare,

desfăşurau Semne

cu mâinile ridicate spre cer,

miracole visate celebrând.

\*\*

Să nu se mai mire,

nimeni n-ar fi dispus

dacă există minuni.

Ei se plimbau prin gând

cu păsări în idei de zbor

pe unde trupul n-ar ajunge niciodată.

Păsările trebuie să fie măiastre,

să se mire şi ele de miracolul de pe pămănt,

femeile să rămână domnişoare în somn

până la marea mirare

când miracolul vieţii

poate zămisli în trupul lor.

Niciunul nu credea

în somn mai mult decât în vis,

toată menirea o îndeplineau cu patimă

năşteau prunci şi se bucurau

de mirarea acestora pentru fiecare lucru,

se recunoşteu cu bărbaţii lor în ei

mirate cum cresc repede

şi devin cutezători.

\*\*\*

Toţi îi nesocoteau pe cei apatici

ei nu-şi trăiau clipele

locuiau în afara trupului.

Plictisiţi de tot ce se întâmplă

aceştia rămân fixaţi pe idei

noapte când este întuneric,

zi când este lumină

iarnă când se porneşte a ninge.

Îi desconsiderau pe cei nepăsători,

ziceau că sunt lipsiţi de interes pentru evoluţie,

nu-şi conduc propriile sentimente

şi trupul lor e o scorbură

în care pătrunde oricine

fără să-i deranjeze.

Cei pasivi n-au energie nici voinţă,

se muţumesc cu puţinul dat

şi-l împrăştie şi pe acela

sau

îl pierd la diverse jocuri

sau

neglijenţă.

Lipsa de ambiţie, indiferenţa,

sunt casa în care locuiesc.

\*\*\*\*

Ei au rămas nedumeriţi,

îi considerau pe celalţi

trupuri fără cap,

dar nu mergeau mai departe,

se gândeau cu teamă de suflet

şi deveneau mai îngăduitori

fiindcă credeau ei

orice om se poate schimba

şi astfel poţi deveni altul

cu alte păreri,

cu alte trăiri

şi mai ales cu alte convingeri.

Însuşi sufletul poate vibra

cu sunete pe alte note

care se recompun

în mirări neaşteptate.

Inima ar putea să se înalţe

pe alte trepte de iubire

şi bătăile ei

ar putea fi melodioase.

\*\*\*\*\*

Ei se mirau, făceau din mirare o taină,

se năşteau cu mirare,

cu mirare mureau

dar nu se supuneau ei

mai mult decât trupului lor.

Se rătăceau prin vis

şi chiar prin univers călătăreau

ca să se simtă mai oameni,

căutau peste tot ceva ce nu ştiau

de multe ori să se întreacă pe sine

şi nu rămâneau muţumiţi

decât după moarte.